als_Latn dik_Latn sag_Latn
Në rrjedhën e informacioneve se Enver Hasani mund të shkoj Kryeprokuror i shtetit, kërkesa e sotme e opozitës që ai të jep dorëheqje nga pozita e kryetarit të Gjykatës Kushtetuese, duket se dërgon ujë ne vetë mullirin e atij që është akuzuar- “babës” se marifeteve të Kosovës.
Tri partitë opozitare: Vetëvendosje, AAK dhe Nisma, sot kanë nënshkruar një kërkesë me të cilën ata kërkojnë dorëheqjen e Enver Hasanit nga kreu i Gjykatës Kushtetuese, me arsyetimin se aty ai ka marrë shumë vendime të gabueshme dhe të dëmshme.
LEXO KËTU: VAN kërkon që Enver Hasani meniherë të dorëhiqet
Opozita është në të drejtën e saj legjitime për të kërkuar një gjë të tillë- madje jo vetëm dorëheqjen, por ndoshta edhe shkarkimin e kujtdo për të cilin mendojnë se nuk është në krye të detyrës- porse momenti kur kjo kërkesë është bërë lë për të dyshuar se ajo më së tepërmi i shkon për shtati vet Hasanit.
Arsyet janë të paktën disa.
E para tashmë është e qartë për synimin që kanë miqtë e Hasanit në pushtet që atë ta akomodojnë në pozitën e Kryeprokurorit të shtetit. Konkursi për këtë pozitë është shtyre dhe anuluar disa herë me radhë. Së fundmi emri i vetëm i përzgjedhur për këtë pozitë Aleksandër Lumezi, po flenë qe disa ditë me radhë në raftet e presidentes së Kosovës. E cila as nuk po e emëron, dhe as nuk po e refuzon emërimin e tij. Partitë në pushtet nuk janë deklaruar fare për këtë çështje, ndërsa gjasat janë shumë të mëdha që ashtu sikur ka shkruar Gazeta Blic saktësisht një javë më parë (Lexo shkrimin këtu)—përzgjedhja të anulohet sërish.
Të anulohet për ta pritur lirimin e Enver Hasanit nga detyra në GJK, që duhet të jetë diku në muajin maj. Për të arritur deri në këtë pikë, pra që Hasani të behët tash edhe Kryeprokuror, është menduar të bëhen edhe ndryshime në ligjin që kërkon përvojën disavjeçare në punë si gjykatës. Kjo mendohet të hiqet- dhe me gjasë do të bëhet ashtu.
Në këso rrethanash, pra është Hasani ai që më se paku ka interes që të jetë në krye të GJK, aty ku më nuk i duhet askujt. Prandaj në këtë kontekst, edhe kërkesa që ai të dorëhiqet nuk i prish punë fare. Madje për momentin kur vjen duket sikur të jetë e shkruar nga vet dora e tij.
Nuk ka dyshim që qëllimi i opozitës nuk ka qenë ky. Po të pyeteshin ata Hasani do të përfundonte si mësimdhënës diku në ndonjë shkollë të periferisë së opozitës. Synimi i partive opozitare përmes kërkesës së tyre, me gjasë ka pasur si qëllim të kundërtën: që të pengojë karrierën e mëtejshme të Hasanit si Kryeprokuror duke e akuzuar për dështimet e tij ( të përgjithësuara) në GJK si dhe duke i kërkuar të dorëhiqet për këto arsye.
Cili do të jetë rezultat i kësaj kërkesë- mbetet të shihet, por sot për sot ai duket sikur i gatitur për nevojat e Enver Hasanit. /Gazeta Blic/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn